Carsten Hansen (S), 1999-03-04:
Vi har nu taget hul på en debat, der popper op med jævne mellemrum.
Jeg ser det her som et forslag fra Enhedslisten, der mere har til hensigt at pudse Enhedslistens profil af end at lave konstruktiv politik.
Det er jo et forslag, der opfordrer regeringen til at fremsætte lovforslag om statslig medfinansiering af ungdomsboligbyggeri, at udarbejde en analyse af behovet for nye ungdomsboliger i de store uddannelsesbyer på baggrund af udviklingen i ventelisterne og indgå aftaler med de store uddannelsesbyer om et forøget ungdomsboligbyggeri i 1999 og 2000 samt at sikre et stop for nedlæggelse af små lejligheder i København.
Vi afviser forslaget af følgende grunde: Det er faktisk kommunernes ansvar at skabe et tilstrækkeligt antal ungdomsboliger.
Dels kender de det lokale område, dels kender de behovet, og de har den reelle viden om kommunens sammensætning og beboersammensætning.
Vi har allerede gennemført en finansieringsreform, der betyder, at staten bidrager til finansiering af nybyggeri af ungdomsboliger, her i form af et ydelsesbidrag til realkreditlånene.
Det ville også gribe ind i den kommunale råderet, og jeg vil tro, at man også vil bede om DUT, hvis det er det, det handler om.
I forhold til analysen er vi enige med forslagsstillerne om, at der er behov for en analyse.
Det er også derfor, regeringen jo allerede i de seneste år har iværksat en række initiativer på ungdomsboligområdet. Man har igangsat forsøg med udlejning af almene boliger, unge kan få fortrinsret til små lejligheder, og der kan laves bofællesskaber.
Boligministeren har, som hun har redegjort for, nedsat et kontaktudvalg med repræsentanter fra universitetsbyerne for løbende at følge situationen vedrørende ungdomsboligerne.
Der er sat midler af til en analyse af hele ungdomsboligsituationen, der finder sted her i 1999, og som skal give et bedre beslutningsgrundlag og analysere behovet for, hvilke boliger de unge efterspørger, og det synes jeg er særdeles vigtigt, fordi ungdomsboligsituationen er altså ikke kun små ungdomsboliger, det er også andet.
Omkring stop for nedlæggelse af små lejligheder i København vil jeg godt sige, at det vil ødelægge hele ideen
med byfornyelse, som selvfølgelig skal være helhedsorienteret og herunder også tage hensyn til de unges ønsker og behov.
Vi kan ikke godtage, at hele den store, gode lokale indsats, man her gør, fremover skal være centralistisk og topstyret.
Det kan vi ikke gå med til.
Lad mig give et eksempel her fra København: Halvdelen af alle lejeboliger i København er på to værelser eller mindre.
Og hvad med hele indsatsen for at få en mere varieret beboersammensætning?
Den vil jo gå totalt i stykker.
Men jeg vil sige til forslagsstilleren, at regeringen og Socialdemokratiet jo altså er meget optaget af denne problemstilling vedrørende de unges boligsituation, hvilket initiativerne også viser, specielt i de store uddannelsesbyer, og der er taget en række initiativer til at følge udviklingen nøje og forbedre situationen. Der er for nylig gennemført et lovforslag her i Tinget, der betyder, at en opsigelse af en ungdomsbolig kan aftales helt ned til 6 uger for at øge fleksibiliteten på grund af den situation, vi står i, hver gang et studieår starter.
Det var jo i øvrigt et forslag, som Enhedslisten stemte imod.
Vi har igangsat den analyse, Enhedslisten efterlyser.
Der er lavet forsøg i den almennyttige boligsektor med henblik på at forbedre de unges boligsituation.
Det tegner i øvrigt til at blive en succes.
Vi skal have flere til at tage handsken op, det er jeg enig i.
Men vi vil ikke være med til at undergrave det kommunale selvstyre og tror i modsætning til Enhedslisten godt på, at man lokalt kan imødekomme de krav og ønsker, når vi nu får debatten, som vores boligminister nu har redegjort for her, sat på sporet.
Vi må derfor afvise initiativet og hilser ministerens initiativer velkommen.